《赠童尧询蔡楠谢敏行》
宋代·吕本中

七年避胡尘，无复少年事。适从岭外归，眼病不识字。

尚幸戎马间，得见此数士。蔡童南城杰，所养盖有自。

两谢名家子，学已前作似。相逢眼暂明，已足慰迟暮。

如何舍我去，使我起千虑。江深羽檄繁，况此日月骛。

犹馀大谢留，与我相近住。风霜渺墟落，泥土暗道路。

得无经此别，各复走他处。期君则甚远，苦语不厌屡。

微言恐遂绝，其谁与调护。要当发愤求，不欲侥倖遇。

圣门极坦平，渠自有回互。河清倘有期，未死或可俟。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。